John de Vere, 15. jarl av Oxford

John de Vere, 15. jarl av Oxford (født 1488, død 21. mars 1539) var en engelsk adelsmann og medlem av Henrik VIIIs hoff. Han var protestant, og sønn av John de Vere og Alice Kilrington (også kjent som Colbroke), og nedstammet blant annet fra sin bestefar, den 11. jarl, Richard de Vere (død 1417).

Henrik VIII
John de Vere var i kong Henrik VIII av Englands tjeneste i 1507. Han ble utnevnt til ridder av kongen i 1513, var i følget til kongen i løpet av dennes statsbesøk med Frans I av Frankrike og Karl V av det tysk-romerske rike i 1520. Han signerte kongens skriv mot kardinal Thomas Wolsey i 1529 og ble ridder av Hosebåndsordenen i 1530. Han ble kongelig rådsherre året etter, og han fikk æren av å bære kronen ved Anne Boleyns kroning, men tjenestegjorde senere i rettssaken som dømte henne til døden i 1536. Han var også med i rettssaken mot Courtenay-konspirasjonen i 1538. En rapport fra Venezia i 1531 vitnet at han var «en mann av tapperhet og autoritet» og «det er hans vane å alltid delta i kavalkader med to hundre hester» (CSP Venice, 1527–33, 295)

Familie
John de Vere giftet seg først i 1493 med Christian Foderingey (ca. 1481 – ca. 1498), datter av Thomas Foderingey (ca. 1446–1491), Lord av South Acre og dennes hustru Elizabeth Dorewood (ca. 1473–1491), bestemor til John Dorewood (ca. 1390–1462), en Serjeant-at-law og president i Underhuset. Ekteskapet ble barnløst.

Han giftet seg deretter for andre gang den 10. april 1509 i Bentley med Elizabeth Trussell (1496–1527), datter av Edward Trussell av Kibblestone, Staffordshire, som ga ham fire sønner og tre døtre.

Anne Boleyn fikk i oktober 1530 arrangert et ekteskap med hans datter Frances de Vere og dronningens slektning Henry Howard, jarl av Surrey, sønn av den mektige Thomas Howard, 3. hertug av Norfolk. Henry var da knapt 13 år gammel og datteren noe yngre. De ble gift i februar 1532, men på grunn av ekteparets svært unge alder kom ikke bruden til sin ektemann før i 1535. De fikk en sønn sammen, Thomas Howard, 4. hertug av Norfolk, men Henry Howard, også kjent som en betydningsfull poet, ble henrettet for påstått landsforræderi av kongen i 1547.

John de Vere døde den 21. mars 1540 i Colne i Essex og ble gravlagt ved Castle Hedingham.

Han fikk blant annet følgende barn med sin andre hustru Elizabeth Trussell:
 Elizabeth de Vere (født ca. 1512 – død ?), gift med Thomas Darcy, 1. baron Darcy av Chiche.
 John de Vere, 16. jarl av Oxford (1516 – 1562)
 Frances de Vere (1517 – 30. juni 1577), gift med Henry Howard, jarl av Surrey
 Aubrey de Vere (født ca. 1519 – død ?), gift med Margaret Spring.
 Robert Vere (født ca. 1520 – død ?)
 Anne de Vere (ca. 1522 – død ca. 1572), gift med Edmund Sheffield, 1. baron Sheffield av Butterwick.
 Geoffrey de Vere, gift med Elizabeth Hardekyn, og far til de senere berømte generalene Francis De Vere, guvernør av Brill (død 1609), og Horatio, Lord Vere av Tilbury (død 1635).

Referanser

Litteratur 
 Hughes, Jonathan: Vere, John de, sixteenth earl of Oxford (1516–1562), Oxford Dictionary of National Biography, Oxford University Press, 2004.

Eksterne lenker 
 John De Vere (15th E. Oxford)
 The Vere Family

Oxford 1-15
Fødsler i 1488
Dødsfall i 1539